ព័ត៌មាន​អន្តរជាតិ​សង្ខេប៖ ២២ កញ្ញា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី២២ ខែ​កញ្ញា ឆ្នាំ​២០១១។
លិខិតមួយច្បាប់ចុះហត្ថលេខាដោយរដ្ឋមន្រ្តីក្រសួងហិរញ្ញវត្ថុកម្ពុជា ស្នើថារដ្ឋាភិបាលគួរចាត់វិធានការប្រឆាំងនឹងអង្គការជំនួយដែលបានធ្វើការដើម្បីគាំទ្រអ្នកស្រុកដែលត្រូវជម្លៀស។ មន្រ្តីប៉ាឡេស្ទីន (Palestine) និយាយថា ពួកគេនឹងបន្តការស្វែងរកសមាជិកភាពពេញអង្គមួយនៅក្នុងអង្គការសហប្រជាជាតិ ទោះបីជាមានកិច្ចប្រឹងប្រែងខាងការទូត ដើម្បីបញ្ចុះបញ្ចូលឲ្យពួកគេទម្លាក់ចោលផែនការនេះ ដើម្បីធ្វើកិច្ចចរចាសន្តិភាពជាមួយប្រទេស អ៊ីស្រាអែល ជាជំនួសវិញយ៉ាងណាក៏ដោយ។ លោក ម៉ាក់មូត អាក់ម៉ាឌីនេយ៉ាត (Mahmoud Ahmadinejad) ប្រធានាធិបតីនៃប្រទេសអ៊ីរ៉ង់ នឹងថ្លែងសន្ទរកថានៅចំពោះមុខមហាសន្និបាតអង្គការសហប្រជាជាតិ នៅថ្ងៃព្រហស្បតិ៍នេះ នៅពេលមួយថ្ងៃបន្ទាប់ពីប្រទេសអ៊ីរ៉ង់ បានដោះលែងអ្នកដើរផ្សងព្រេងជាតិអាមេរិកាំងពីរនាក់ ដែលបានជាប់ឃុំឃាំងអស់រយៈពេលពីរឆ្នាំអំពីការសង្ស័យរឿងចារកម្ម។ ផ្សារលក់ហ៊ុននៅក្នុងទ្វីបអាស៊ី និង អឺរ៉ុប បានចុះថ្លៃយ៉ាងច្រើននៅថ្ងៃព្រហស្បតិ៍នេះ ជាប្រតិកម្មទៅនឹងការប្រមើលមើលអនាគតមិនល្អរបស់ធនាគារកណ្តាលនៃសហរដ្ឋអាមេរិក សម្រាប់ប្រទេសដែលមានសេដ្ឋកិច្ចធំជាងគេនៅក្នុងពិភពលោកនេះ។ កូដកម្មពេញមួយថ្ងៃរបស់ក្រុមកម្មករនៃការដឹកនាំសាធារណៈនិងអ្នកបើករថយន្តតាក់ស៊ី ប្រឆាំងនឹងនយោបាយកាត់បន្ថយដើម្បីត្បិតត្បៀតរបស់រដ្ឋាភិបាល បានបណ្តាលឲ្យមានការរាំងស្ទះចរាចរនៅទីក្រុង អាថែនស៍ (Athens) នៅថ្ងៃព្រហស្បត៍នេះ។ សហរដ្ឋអាមេរិកកំពុងប្រុងប្រៀបដើម្បីបើកស្ថានទូតរបស់ខ្លួនឡើងវិញនៅក្នុងរដ្ឋធានីទ្រីប៉ូលី នៃប្រទេសលីប៊ី នៅពេលដែលអង្គការអូតង់ (NATO) និយាយថា ពួកគេនឹងបន្តប្រតិបត្តិការរបស់ខ្លួននៅក្នុងប្រទេសនេះ ក្នុងរយៈពេលបីខែទៅមុខទៀត។ យេម៉ែន៖ ពួកអ្នកលបបាញ់់នៅក្នុងរដ្ឋធានីប្រទេស យេម៉ែន (Yemen) បានបាញ់ទៅលើក្រុមបាតុករប្រឆាំងរដ្ឋាភិបាល ដោយបានសម្លាប់មនុស្សយ៉ាងតិចម្នាក់និងធ្វើឲ្យរបួសមនុស្ស ៩នាក់ទៀត។ លោកប្រធានាធិបតីបារ៉ាក់អូបាម៉ា និយាយថា វាមិនអាចមានផ្លូវកាត់ចំពោះដំណើរការសន្ដិភាពអ៊ីស្រាអែល-ប៉ាឡេស្ទីនទេ គឺដូចដែលលោកប្រធានាធិបតី Nicholas Sarkozy នៃប្រទេសបារាំងបានដាក់ស្នើ សម្រាប់តារាងពេលវេលាដល់ទៅមួយឆ្នាំ ដើម្បីដោះស្រាយការវិវាទគ្នានេះ។ អ្នកកែសម្រួលគេហទំព័រថៃលេចធ្លោម្នាក់ កំពុងតែប្រឈមនឹងការជាប់ពន្ធនាគារ២០ឆ្នាំ ក្នុងបទចោទទាក់ទងនឹងការរិះគន់ព្រះមហាក្សត្រនៃប្រទេសថៃក្នុងគេហទំព័រនោះ។ ខ្យល់ព្យុះសមុទ្រRoke បោកបក់ទៅលើទីក្រុងតូក្យូនៅថ្ងៃពុធនេះ ដោយមានល្បឿនខ្យល់យ៉ាងខ្លាំងហើយនឹងភ្លៀងធំ បណ្ដាលឲ្យអ្នកធ្វើដំណើររាប់ម៉ឺននាក់ទៅធ្វើការ ហើយវិលត្រឡប់ទៅផ្ទះវិញជាប់គាំង ហើយបញ្ឈប់ប្រព័ន្ធដឹកនាំ។ ខ្យល់នេះធ្វើដំណើរទៅមុខទៀតឆ្ពោះទៅរករោងចក្រនុយក្លេអ៊ែរដែលខូចនៅឆ្នេរសមុទ្រភាគឦសានដែលទទួលរងដោយរលកស៊ូណាមី។ ប្រទេសឥណ្ឌាបានបញ្ជាឲ្យដាក់មាន់ដោយឡែកពីគ្នានៅក្នុងរដ្ឋបេងហ្គាលខាងលិច (West Bengal) ក្រោយពីមានការឆ្លងរាលដាលជំងឺគ្រុនផ្ដាសាយបក្សី។ ជនជាតិអាមេរិកាំងដើរព្រៃនិងភ្នំពីរនាក់ ដែលត្រូវបានប្រទេសអ៊ីរ៉ង់ចាប់ឃុំក្នុងរយ:ពេលជាងពីរឆ្នាំ ក្នុងបទចោទធ្វើចារកម្ម ត្រូវបានដោះលែងឲ្យរួចខ្លួនពីពន្ធនាគារអ៊ីរ៉ង់នៅថ្ងៃពុធនេះ ហើយបានចេញដំណើរពីទីក្រុងតេអេរ៉ង់ហើយ។ ជនជាតិអាហ្វហ្គានីស្ថាន រាប់រយនាក់ប្រមូលផ្ដុំគ្នានៅថ្ងៃពុធ ដើម្បីប្រឆាំងនឹងការសម្លាប់លោក Burhanuddin Rabbani អតីតប្រធានាធិបតីនៃប្រទេសអាហ្វហ្គានីស្ថាន ហើយនឹងជាអ្នកចរចាសន្ដិភាពនៅក្នុងផ្ទះរបស់លោកនៅក្នុងរដ្ឋធានីកាប៊ុល។ ស.រ.អ.បានព្រមព្រៀងដាក់កម្រិតកំណត់លើចំនួនបុគ្គលិកយោធាដែលប្រចាំនៅប្រទេសប៉ាគីស្ថាន។ ប្រទេសប៉ាគីស្ថានអំពាវនាវឲ្យមានការកាត់បន្ថយ ក្រោយពីកងកម្លាំងពិសេសស.រ.អ.សម្លាប់ Osama Bin Laden មេដឹកនាំពួកអាល់កៃដា (al-Qaida) នៅក្នុងទីក្រុង Abbottabad នៅប្រទេសប៉ាគីស្ថាន នៅថ្ងៃទី២ខែឧសភា។ ក្រុមមន្ដ្រីអាជ្ញាធរអន្ដរកាលនៅប្រទេសលីប៊ីនិយាយថា កងកម្លាំងរបស់ខ្លួនបានត្រួតត្រាទីក្រុង Sabha នៅភាគខាងត្បូងនៃប្រទេសនេះស្ទើរតែទាំងស្រុងហើយ។ ទីក្រុងនេះជាទីក្រុងការពាររឹងមាំរបស់លោក Moammar Gadhafi។ កងកម្លាំងសន្ដិសុខស៊ីរី បានសម្លាប់មនុស្សបួននាក់ទៀត នៅក្នុងការបង្ក្រាបតទៅទៀតទៅលើអ្នកជំទាស់ ខណ:ពេលដែលប្រទេសទួកគីប្រកាសថា ខ្លួនបញ្ឈប់ការចរចាគ្នាជាមួយប្រទេសនៅជិតខាងមួយនេះ ដោយសារអំពើហិង្សារបស់រដ្ឋាភិបាលទៅលើក្រុមអ្នកតវ៉ា។ មូលនិធិរូបិយវត្ថុអន្ដ្រជាតិព្រមានថា ពេលវេលហួសទៅហើយ ដើម្បីគ្រប់គ្រងលើបញ្ហាហិរញ្ញវត្ថុ ដែលអាចបង្វិលសេដ្ឋកិច្ចដែលរើបឡើងវិញ ឲ្យវិលត្រឡប់ទៅស្ថានភាពដើមវិញ។ លោកប្រធានាធិបតី Lee Myung-bak នៃប្រទេសកូរ៉េខាងត្បូងនិយាយថា លោកសង្ឃឹមថានឹងមានសន្ដិភាពនិងវិបុលភាពនៅប្រទេសកួរ៉េខាងជើង ហើយថា គោលបំណងនេះនឹងឈានទៅមុខ នៅពេលដែលរដ្ឋាភិបាលកូរ៉េខាងជើងក្លាយទៅជាសមាជិកមាន ការទទួលខុសត្រូវនៃសហគមន៍អន្ដរជាតិ។